Gjaldeyrissköpun stórnotenda raforku er nú orðin meiri en heildargjaldeyristekjur af útflutningi sjávarafurða eða um 260 milljarðar króna á árinu 2018 , að því er fram kemur í grein Péturs Blöndals framkvæmdastjóra Samáls . Lífskjör batnað hraðar hér en í Evrópu Það fór vel á því að Isal , álverið í Straumsvík , fagnaði 50 ára afmæli álframleiðslu á Íslandi með því að afhenda Árnastofnun íslenskt álorðasafn á stafrænu formi . Þegar fyrirtækið hóf starfsemi sumarið 1969 voru ekki til orð á íslensku yfir búnað , efni og aðferðir í álverum . Lögð var vinna og metnaður í að íslenska orðin og með tímanum varð álorðasafnið til . Nú má fletta orðunum upp í Íðorðabanka Árnastofnunar á Netinu . Eitt af þeim orðum sem festu rætur var súrál , en það er lýsandi fyrir efnasamband áls og súrefnis . Víst er mikilvægt að nefna hlutina réttum nöfnum til þess að öðlast skilning . Til að mynda er rétt að tala um álver en ekki álbræðslu af því að álframleiðsla fer fram með rafgreiningu . Í því felst að súrefnið er skilið frá álinu . Það er ekki fyrr en við endurvinnslu áls sem það er brætt . Þá hefur álið líka þann eiginleika umfram flest önnur efni að það er svo gott sem nýtt . Ál er frábært orð Við afhendingu álorðasafnsins sem getið var í upphafi flutti Guðni Th. Jóhannesson forseti Íslands ávarp í Straumsvík . „ Ál er frábært orð , “ sagði hann . „ Í sögu álversins í Straumsvík les ég að um miðjan sjöunda áratug síðustu aldar hafi Baldur Jónsson íslenskufræðingur bent á þetta kjörorð fyrir erlenda orðið alúmíníum sem léti illa í munni og samræmdist auk þess ekki íslensku málkerfi og málvitund . Íslensk málnefnd gerði orðið að sínu og íslensk þjóð í kjölfarið . “ Eins og nærri má geta fór Guðni varlega í alla pólitík , en lét þess getið að það gæti verið fróðlegt og ögrandi viðfangsefni að ímynda sér Ísland án allrar stóriðju og allra stórvirkjana , eða aðeins án þeirra virkjana og iðjuvera sem risu í fyrstu atrennu . „ Erfitt gæti reynst að láta þá niðurstöðu vera jákvæða þjóðarhag þegar allt er tekið með í reikninginn . “ Hagkvæmari raforkuframleiðsla Rýnt var í þessa sögu af Ingólfi Bender hagfræðingi á raforkufundi Samtaka iðnaðarins í haust . Í máli hans kom fram að á því 50 ára tímabili sem liðið er frá því orkusækinn iðnaður fór að skjóta rótum hér á landi , hafi landsframleiðsla farið úr því að vera til jafns við meðaltal Evrópu í að vera nú tæplega 50% meiri . Hann sagði stóran hluta skýringarinnar vera að Íslendingar hafi farið að nýta orkuauðlindir í ríkari mæli en áður . „ Framleiðsla stórnotenda gerði Íslendingum kleift að byggja upp raforkuframleiðslu í stórum skrefum og með hagkvæmari hætti en ella hefði verið . “ Fram að þeim tíma hafi gjaldeyrissköpun nær alfarið byggst á sjávarútvegi , en að sögn Ingólfs jafnaði sveiflur í hagkerfinu að fá fleiri stoðir undir útflutninginn . „ Gjaldeyrissköpun stórnotenda raforku er nú orðin meiri en heildargjaldeyristekjur af útflutningi sjávarafurða eða um 260 milljarðar króna á árinu 2018 . Vöxtur þessarar greinar hefur aukið stöðugleika hagkerfisins til heilla fyrir fyrirtæki og heimili í landinu . “ Í sögunni af orðinu ál rifjaði Guðni upp að téður Baldur hefði ekki eignað sér hugmyndina . Þvert á móti hefði hann glaður bent á að orðið hefði sést og heyrst mun fyrr og nefndi sem dæmi málmvísu séra Jóns Jónssonar í Stafafelli sem birtist í Almanaki Þjóðvinafélagsins árið 1914 : Silfur og gull með gljáa fullan skarta , Höfundur er framkvæmdastjóri Samáls . Greinin birtist fyrst í Áramótablaði Markaðarins .